# Arabella

### De Viquipèdia

Arabella
Títol original: | Arabella
Llengua original: | alemany
Gènere: |
Música: | Richard Strauss
Llibret: | Hugo Von Hofmannsthal
Font literària: |
Actes: | 3
Època de composició: |
Estrena: | 1 de juliol de 1933
Teatre: | Sächsisches Staatstheater de Dresden
Estrena Liceu: | 7 de gener de 1962
Personatges:
En cursiva s'indica el repartiment de l'estrena

- Arabella (soprano), Viorica Ursuleac
- Zdenka, la seua germana (soprano), Margit Bokor
- Comte Waldner, son pare, un oficial de cavalleria retirat (baix), Friedrich Plaschke
- Adelaide, sa mare (mezzosoprano), Camilla Kallab
- Mandryka, un terratinent croat (baríton), Alfred Jerger
- Matteo, un jove oficial (tenor), Martin Kremer
- Comte Elemer, un dels pretendents d'Arabella (tenor), Karl Albrecht Streib
- Comte Dominik, altre (baríton), Kurt Böhme
- Comte Lamoral, el tercer (baix), Arno Schellenberg
- La Fiakermilli, bella del ball (soprano de coloratura), Ellice Illiard
- Una endevinadora (soprano), Jessyka Koettrik
- Welko, Djura, Jankel, servents de Mandryka (papers parlats) Robert Büssel, Robert Schmalnauer i Horst Falke
- Porter de l'hotel (paper parlat), Ludwig Eybisch
- Una dama de companyia, tres jugadors de cartes, un metge, un cambrer (papers muts)
- Cor: cambrers, invitats al ball, residents de l'hotel

Arabella és una òpera en tres actes, composta per Richard Strauss, amb llibret en alemany d'Hugo Von Hofmannsthal. Es va estrenar l'1 de juliol de 1933 en el Sächsisches Staatstheater de Dresden sota la direcció de Clemens Krauss.

És la sisena i última col·laboració entre Strauss i el seu llibretista Hofmannsthal. És una comèdia lírica que es desenvolupa en un ambient de decadència.

La primera representació a Barcelona, al Gran Teatre del Liceu va tenir lloc el 7 de gener de 1962, amb Montserrat Caballé en el paper principal.

## [edita] Sinopsi

Advertiment: A continuació, pot haver-hi informació detallada sobre l'argument. Més informació.

### [edita] Acte I

En un hotel de Viena.

La comtessa Adelaida fa que li pronostiquen el futur. Com resultat de l'addicció del joc del comte, la família Waldner s'arruïnarà a menys que la seua filla Arabella es case amb un home ric. La comtessa creu que és el comte Elemer, pretendent que Arabella ja va rebutjar fa temps. Com els Waldner no poden permetre's casar les dues filles, visten la filla menor, Zdenka, com un xicot, i la presenten com "Zdenko". L'endevinadora de cartes prediu que les coses poden empitjorar si els Waldner tenen una altra filla, la qual cosa redueix les possibilitats de Zdenka de trobar una història amorosa amb final feliç. La filla menor està enamorada de Matteo, un oficial sense diners que estima Arabella. Per a evitar que ell se suïcide, Zdenka li escriu cartes d'amor que firma amb el nom d'Arabella. Al mateix temps, Arabella és pretesa per tres cavallers: Elemer, Dominik i Lamoral, però s'ha enamorat a primera vista d'un estrany a qui ha vist al passar pel carrer. El comte Waldner, totalment arruïnat, ha escrit a tots els seus amics perquè l'ajuden econòmicament, però sense èxit. Waldner confiava que un vell croat li responguera, a qui fins i tot ha tramès un retrat d'Arabella, proposant-li matrimoni. El nebot del croat, Mandryka, apareix. El seu oncle ha mort i ell, el seu hereu, ha rebut la carta i el retrat. S'ofereix en matrimoni a Arabella i dóna diners a Waldner. Matteo li pregunta a Zdenka quan rebrà una altra carta d'Arabella. Zdenka li diu que en rebrà una aquesta mateixa vesprada, en el ball.

### [edita] Acte II

En un saló de ball.

Arabella coneix Mandryka, qui resulta ser el seu fascinant desconegut. Mandryka li parla de la seua vida i els costums del seu país, en el que les joves ofereixen als seus enamorats un got d'aigua com a senyal d'acceptació del matrimoni. Zdenka li dóna a Matteo la clau de l'habitació pròxima a la d'Arabella, prometent-li que Arabella s'hi reunirà amb ell. Mandryka sent la proposta i, boig de zels i decepció, suscita tots els comentaris, ballant amb Fiakermilli, la bella del ball. Els Waldner insisteixen en el fet que parle amb Arabella per a aclarir les coses.

### [edita] Acte III

En la recepció de l'hotel.

Arabella s'encreua amb Matteo. Com Arabella està enamorada (de Mandryka) i Matteo també ho està (d'Arabella) i creu que disfrutarà d'una reunió privada amb ella, la seua conversa és al mateix temps confusa i emotiva. El comte, la comtessa i Mandryka hi arriben en aquest moment, acreixent la confusió. Llavors arriba Zdenka, sense disfressar, declarant que pretén ofegar-se. Al final s'aclareix la situació. Matteo descobrix que les cartes van ser falsificades per Zdenka, amb qui accepta casar-se. Mandryka es queda sol, per a reconsiderar el seu comportament indecorós, pensant que ha perdut a Arabella. No obstant, Arabella baixa l'escala amb un got d'aigua, en senyal de reconciliació.

Obtingut de "http://ca.wikipedia.org../../../a/r/a/Arabella.html"

Categoria: Òperes de Richard Strauss

##### Views

- Article
- Discussió
- Revisió actual

##### Cerca

##### En altres llengües

- Česky
- Deutsch
- English
- Español
- Magyar
- Italiano
- Polski